અમદાવાદ: આ વખતે એક દિવસમાં વીસ ઇંચ જેટલો સાંબેલાધાર વરસાદ પડ્યો જ નથી. ક્યારેક ક્યારેક ભારે વરસાદી ઝાપટાંથી એક કલાકમાં એક ઇંચ વરસાદ માંડ નોંધાયો છે. આના સિવાય હળવો વરસાદ મહદંશે લોકોએ અનુભવ્યો છે. તેમ છતાં હળવા વરસાદના મારથી જે પ્રકારે શહેરભરના રસ્તાનું ધોવાણ થયું છે તેનાથી મ્યુનિસિપલ કોર્પોરેશનના સત્તાધીશોની આબરૂના જાહેરમાં કાંકરા થયા છે. જનમાનસમાં વહીવટીતંત્ર અને શાસકોની છાપ ખરડાઇ ગઇ છે તેમ છતાં પણ સત્તાવાળાઓની બેફિકરાઇ યથાવત્ છે. જે પ્રકારે રસ્તા પર ખાડાનું સામ્રાજ્ય છે અને તંત્ર ખાડા પૂરી રહ્યું છે તેના કારણે લોકો અકળાઇ ઊઠ્યા છે. ગોતાના વંદે માતરમ્ વિસ્તારના રહેવાસીઓ તો ‘આના કરતાં તો ખાડા સારા હતા’ તેવો આક્રોશ વ્યક્ત કરીને તંત્ર પર ફિટકાર વરસાવી રહ્યા છે.